
MNENJE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje:<RepeatBlock-Dec>
1.	pozdravlja napredek pri izvajanju nacionalnih programov držav članic v letu 2023; z zaskrbljenostjo ugotavlja, da kljub zahtevi, da je treba do junija 2024 porabiti vsa sredstva za programsko obdobje 2014–2020, 18 % sredstev Sklada za azil, migracije in vključevanje in 25 % sredstev Sklada za notranjo varnost (ISF), dodeljenih državam članicam za to obdobje, ostaja neprijavljenih;
2.	ugotavlja, da je Komisija predlagala povečanje zgornjih meja razdelkov 4 in 6 v okviru vmesne revizije večletnega finančnega okvira, da bi zagotovila zadostna sredstva za izvajanje novega pakta o migracijah in azilu; poudarja, da je treba zagotoviti ustrezno in pravočasno financiranje Unije za države članice in agencije Unije, da bi olajšali učinkovito upravljanje zunanjih meja EU, vključno z ukrepi za preprečevanje nedovoljenih migracij, hkrati pa podprli nemoteno izvajanje prava Unije na področju azila in migracij ter istočasno poskrbeli za spoštovanje temeljnih pravic; poziva Komisijo, naj spremlja, pomaga in nadzoruje pravočasen napredek upravnih, operativnih in pravnih ukrepov, ki jih države članice in agencije Unije potrebujejo, da bi do poletja 2026 lahko v celoti izvajale novi pakt o migracijah in azilu v skladu z roki, določenimi v skupnem izvedbenem načrtu, ki ga je Evropska komisija objavila 12. junija 2024;
3.	z zaskrbljenostjo ugotavlja, da je po podatkih Mednarodne organizacije za migracije (IOM) v letu 2023 na migracijskih poteh po vsem svetu umrlo vsaj 8565 ljudi in da je bilo to leto za migrante najbolj smrtonosno doslej; obžaluje tudi, da se je kljub temu zaskrbljujočemu številu žrtev število migrantov, ki v Unijo prispejo nezakonito, v letu 2023 v primerjavi s prejšnjimi leti še naprej povečevalo; z zaskrbljenostjo ugotavlja, da je med številom izdanih odločb o vrnitvi in številom učinkovito izvedenih vrnitev velika vrzel, pri čemer poudarja, da je potrebna učinkovitejša politika vračanja; ugotavlja tudi, da si mora Komisija bolj prizadevati za pomoč državam članicam pri obravnavanju nezakonitega prehoda meje in uspešnem vračanju državljanov tretjih držav; poziva Komisijo, naj pomaga državam članicam pri obravnavanju nedovoljenih prihodov, zakonitih migracij in vključevanja državljanov tretjih držav, hkrati pa poveča preglednost in odgovornost skladov Unije za notranje zadeve v tretjih državah; opozarja, da bi morala Komisija še naprej ukrepati na področju migracij in azila v okviru zunanjega delovanja, vključno s pristopom Ekipa Evropa, hkrati pa ohraniti vlogo Parlamenta; poziva Komisijo, naj poveča preglednost in odgovornost pri načrtovanju in izvajanju skladov Unije za notranje zadeve v tretjih državah; ponovno poziva Komisijo, naj podpre agencije Unije in države članice pri prenehanju dejavnosti tihotapljenja ljudi in trgovine z njimi v Sredozemlju, da se migranti ne bi odpravljali na življenjsko nevarna potovanja po morju; poziva Komisijo, naj razmisli o novih politikah za obravnavanje nedovoljenih migracij v skladu z načelom nevračanja;
4.	je seznanjen s pozivom držav članic v sklepih Evropskega sveta z dne 9. februarja 2023 k mobilizaciji sredstev in virov EU za pomoč državam članicam pri večanju zmogljivosti in infrastrukture za varovanje meja, pa tudi pri nadzoru, preprečevanju nedovoljenega prehajanja meja in boju proti čezmejnemu kriminalu v skladu z obstoječim pravnim okvirom;
5.	priznava, da Komisija s pomočjo orodij za pravno državo, vključno z letnim poročilom o stanju pravne države, stalno spremlja merila pravne države, vendar je še vedno zaskrbljen, da bi se lahko v letnem poročilu o stanju pravne države s pretirano diplomatskim pristopom in neločevanjem med posameznimi in sistemskimi vprašanji zmanjšala resnost nekaterih najhujših in/ali vztrajnih kršitev načela pravne države; poudarja, kako pomembno je, da ocene temeljijo na posebnih in merljivih kazalnikih, vključno z neodvisnimi dokazi o praktičnem izvajanju, da se zagotovi natančnejša in bolj kvalitativna ocena merila pravne države; podpira povezovanje finančnih instrumentov, vključno s sredstvi za okrevanje, s skladnostjo z dodatnimi mejniki in spoštovanjem načel pravne države, hkrati pa poziva Komisijo, naj sprejme bolj sistematičen, predvidljiv in pregleden pristop k zamrznitvi ali odmrznitvi sredstev na podlagi objektivnih meril; ponovno obžaluje in izraža resno zaskrbljenost glede zakonitosti sklepa Komisije, v katerem je menila, da je bil na Madžarskem izpolnjen horizontalni omogočitveni pogoj iz Listine glede neodvisnosti sodstva, kar je madžarskim organom omogočilo, da vložijo zahtevke za povračilo v višini do približno 10,2 milijarde EUR sredstev Unije; poziva Komisijo, naj v vse proračunske instrumente in postopke vključi pogoje v zvezi z demokracijo, pravno državo in temeljnimi pravicami ter jih spremlja in varuje ter naj po potrebi nadalje in nemudoma uporabi uredbo o pogojevanju s pravno državo; poziva Komisijo, naj sprejme ukrepe za celovito izvajanje priporočil Parlamenta o vzpostavitvi mehanizma EU za demokracijo, pravno državo in temeljne pravice, ki so del njegove resolucije z dne 25. oktobra 2016[footnoteRef:1], pri čemer naj upošteva razvoj dogodkov v vmesnem času, ter poskrbi za to, da bodo ocene meril pravne države časovno omejene ter da bodo ugotovitve v poročilu povezane z zavezujočimi ukrepi, ki bodo natančnejši in bolj kvalitativni od trenutno veljavnih, pri čemer naj se ne opira le na zakonodajne spremembe, temveč tudi na dejanske in neodvisne dokaze o njihovem izvajanju v praksi; [1:  	Resolucija Evropskega parlamenta z dne 25. oktobra 2016 s priporočili Komisiji o uvedbi mehanizma EU za demokracijo, pravno državo in temeljne pravice (2015/2254(INL)) (UL C 215, 19.6.2018, str. 162).] 

6.	ponovno izraža veliko zaskrbljenost zaradi zamud pri postopkih Komisije za odobritev dostopa do dokumentov; poziva Komisijo, naj sprejme takojšnje in konkretne ukrepe za hitro odpravo teh pomanjkljivosti v skladu s priporočili Parlamenta ter poskrbi za pravočasen, učinkovit in pregleden dostop do dokumentov;
7.	še naprej močno obžaluje, da Komisija ni sprejela izvršilnih ukrepov in ni dodatno ukrepala na podlagi priporočil Parlamenta v zvezi z uporabo programa Pegasus in podobne vohunske programske opreme ter vzpostavitvijo mehanizma EU za demokracijo, pravno državo in temeljne pravice v obliki medinstitucionalnega sporazuma; nujno poziva Komisijo, naj spoštuje načelo lojalnega sodelovanja med institucijami Unije in ustrezno ukrepa na podlagi priporočil Parlamenta; nadalje jo poziva, naj brez nepotrebnega odlašanja predstavi akcijski načrt za preprečevanje zlorabe vohunske programske opreme v Uniji, pri čemer naj v celoti izkoristi vsa razpoložljiva zakonodajna in nezakonodajna sredstva iz Pogodb.

